ರವಿಚಂದ್ರನ್ ರೌಡಿಸಂಗೆ ಹಾರರ್ ಫ್ರೇಮ್?

ಕ್ರೇಜಿಸ್ಟಾರ್ ರವಿಚಂದ್ರನ್ ಮತ್ತು ರಿಯಲ್ ಸ್ಟಾರ್ ಉಪೇಂದ್ರ ಒಂದಾಗಿದ್ದಾರೆ. ಓಂಪ್ರಕಾಶ್ ರಾವ್ ನಿರ್ದೇಶನದ ರವಿಚಂದ್ರ ಚಿತ್ರದಲ್ಲಿ ಅವರಿಬ್ಬರೂ ಒಟ್ಟಾಗಿ ನಟಿಸುತ್ತಿದ್ದಾರೆ. ಈ ಚಿತ್ರಕ್ಕೆ ಅದ್ಧೂರಿಯಾಗಿಯೇ ಮುಹೂರ್ತ ಸಮಾರಂಭವೂ ನಡೆದಿದೆ.

ಕನ್ನಡದ ಮಟ್ಟಿಗೆ ಮಲ್ಟಿ ಸ್ಟಾರರ್ ಚಿತ್ರಗಳು ಅಪರೂಪ. ಈ ಹಿಂದೆ ಮುಕುಂದ ಮುರಾರಿ ಚಿತ್ರದಲ್ಲಿ ಉಪೇಂದ್ರ ಸುದೀಪ್ ಜೊತೆ ನಟಿಸಿದ್ದರಲ್ಲಾ. ಇದೀಗ ಉಪ್ಪಿ ಕ್ರೇಜಿಸ್ಟಾರ್ ಜೊತೆ ನಟಿಸಲು ಮುಂದಾಗಿದ್ದಾರೆ. ಹೀಗಿದ್ದ ಮೇಲೆ ಈ ಚಿತ್ರದ ಕಥೆಯ ಬಗ್ಗೆ, ಉಪ್ಪಿ ಮತ್ತು ರವಿಚಂದ್ರನ್ ಅವರ ಪಾತ್ರದ ಬಗ್ಗೆ ಅಭಿಮಾನಿಗಳಲ್ಲಿ ಕುತೂಹಲ ಮೂಡದಿರುತ್ತಾ?

ಈ ಚಿತ್ರ ಭಯಾನಕ ಡಾನ್ ಗಳಿಬ್ಬರ ಕಥೆ ಹೊಂದಿದೆಯಂತೆ. ಉಪೇಂದ್ರ ಮತ್ತು ರವಿಚಂದ್ರನ್ ಇಬ್ಬರೂ ಡಾನ್‍ಗಳಾಗಿ ಕಾಣಿಸಿಕೊಳ್ಳಲಿದ್ದಾರೆ. ಕಥೆ ಹೀಗಿರೋವಾಗ ಇದು ಪಕ್ಕಾ ಆಕ್ಷನ್ ಸಿನಿಮಾ ಎಂಬುದರಲ್ಲಿ ಯಾವುದೇ ಸಂದೇಹಗಳಿಲ್ಲ. ಆದರೆ ನಿರ್ದೇಶಕ ಓಂಪ್ರಕಾಶ್ ರಾವ್ ಈ ಮಾಸ್ ಕಥೆಯಲ್ಲಿಯೇ ಮೈ ನಡುಗಿಸುವಂಥಾ ಹಾರರ್ ಕಥಾನಕವನ್ನೂ ಸೇರಿಸಿದ್ದಾರಂತೆ. ಅದುವೇ ಈ ಚಿತ್ರದ ಅಸಲೀ ಸ್ಪೆಷಾಲಿಟಿ!

ಪ್ರೇಮ ಕಥಾನಕಗಳಿಗೇ ಬ್ರ್ಯಾಂಡ್ ಆಗಿರುವವರು ಕ್ರೇಜಿಸ್ಟಾರ್ ರವಿಚಂದ್ರನ್. ಇತ್ತೀಚೆಗೆ ಅದರಾಚೆಗಿನ ಪಾತ್ರಗಳಲ್ಲಿ ನಟಿಸಿದ್ದರೂ ರವಿಚಂದ್ರನ್ ಅವರಿಗೆ ಹಳೇ ಇಮೇಜು ಇದ್ದೇ ಇದೆ. ಅಂಥಾ ರವಿಮಾಮ ಈ ಚಿತ್ರದಲ್ಲಿ ಡಾನ್ ಆಗಿ ಅಬ್ಬರಿಸಲಿದ್ದಾರೆಂದ ಮೇಲೆ ಯಾರಿಗಾದರೂ ಅಚ್ಚರಿದಾಯಕ ಕೌತುಕ ಕಾಡಿಯೇ ಕಾಡುತ್ತದೆ. ಇಂಥಾ ಸೂಕ್ಷ್ಮ ವಿಚಾರಗಳ ಮೂಲಕವೇ ಪ್ರೇಕ್ಷಕರನ್ನು ಸೆಳೆಯೋ ಕಲೆ ಅರಿತುಕೊಂಡಿರುವ ನಿರ್ದೇಶಕ ಓಂಪ್ರಕಾಶ್ ರಾವ್, ಈ ಚಿತ್ರದ ಮೂಲಕ ಮತ್ತೊಂದು ಗೆಲುವಿನ ಪರ್ವಕ್ಕೆ ನಾಂದಿ ಹಾಡೋ ಉತ್ಸಾಹದಿಂದಿದ್ದಾರೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv